Николай Лилиев
Над твоя дом спокойствие…

chitanka.info

Над твоя дом спокойствие. Плете

приветна песен волна чучулига;

и ти си пак безгрижното дете,

което срича първата си книга.

Небесний свод разгъва модър лист,

по който никой нищо не е писал,

и устремява своя глед лъчист

далеко в небесата ведра мисъл.

Възкръсва слънцето: премъдър бог

поглежда от чертози вековечни

и в светла тишина хлади поток

на твоя свят пътеките безпечни.

Ти имаш пак простори без предел

и царска власт, безбрежна, неотменна.

в душата си долавяш смътна цел:

да завладееш цялата вселена.

Да прекосиш рътлини и моря

и стигнеш да последната граница,

там, гдето сред вечерната заря

заспива своя златен сън Жар-птица.

Ти виждаш как здрачените ръце

на детството зоват и те увличат

и ти забравяш, сирото сърце,

че днес не съм дете, което срича.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.